የአንበሳ እና ሸገር አውቶብስ አገልግሎት ድርጅቶች ለተሳፋሪዎች የእጅ ማጽጃ እንደሚያቀርቡ ምክትል ከንቲባ ታከለ ዑማ አስታወቁ፡፡
ባሕር ዳር፡ መጋቢት 07/2012 ዓ.ም (አብመድ) የአንበሳ እና ሸገር አውቶብስ አገልግሎት ድርጅቶች የተሳፋሪዎችን ንጽሕና ለመጠበቅ ከዛሬ ጀምሮ የእጅ ማጽጃ አልኮል ማቅረብ እንደሚጀምሩ የአዲስ አበባ ከተማ አስተዳደር ምክትል ከንቲባ ኢንጅነር ታከለ ዑማ ገለፁ።አሽከርካሪዎቹ የእጅ ጓንት ይጠቀማሉ፤ ተሳፋሪዎችም ወደ አውቶቡሶች ሲገቡ ድርጅቱ የሚያቀርበውን የእጅ ማጽጃ አልኮል እጃቸው ላይ አድርገው እንዲገቡ ምክትል ከንቲባው በማኅበራዊ ገጻቸው አሳስበዋል።ያልተገባ የዋጋ ጭማሪ የሚያደርጉ ነጋዴዎችን ለመቆጣጠር የተቋቋመው ግብረ ኃይል በከተማዋ ጠንካራ ቁጥጥር እያካሄደ እንደሚገኝም አስታውቀዋል።የሕዝብ አገልግሎት ሰጪዎችና በጎ ፈቃደኞች ደግሞ አቅም የሌላቸውን እንዲያግዙ፤ ውኃና የንጽሕና መጠበቂያ ቁሳቁሶችን ማግኘት የማይችሉትንም እንዲያግዙ ምክትል ከንቲባው ጥሪ አቅርበዋል፡፡የኮሮና ቫይረስን ለመከላከል እንዲረዳ ለ15 ቀናት ትምህርት ቤቶች እንዲዘጉ፣ ስፖርታዊ ውድድሮችና ሕዝባዊ ስብሰባዎች እንዳይደረጉ ጠቅላይ ሚኒስትር ዐብይ አህመድ (ዶክተር) ማስታወቃቸው ይታወሳል፡፡እስከ ዛሬ ድርስ በኢትዮጵያ ሦስት ጃፓናውያንና ሁለት ኢትዮጵያውያን የኮሮና ቫይረስ እንደተገኘባቸው ተረጋግጧል፡፡